I slutningen af maj rejste flere hundrede af verdens fremmeste klimaforskere til den italienske havneby Trieste. Der var klimatologer, meteorologer, glaciologer, økonomer og ingeniører bare for at nævne nogle af fagfelterne.

De var alle medforfattere til den næste hovedrapport fra FN's klimapanel IPCC. Rapporten er den helt store status på klimaforandringerne. Den er et fyrtårn i klimaforskningen.

Sebastian H. Mernild er en af fire danske hovedforfattere i klimapanelet, og hans cv taler næsten for sig selv.

Til daglig er Mernild administrerende direktør for det anerkendte forskningsinstitut Nansencentret i Bergen i Norge. Derudover forsker han selv som professor i glaciologi og klimaforandringer på Western Norway University of Applied Sciences, og nu skal han også finde tid til at skrive på FN's klimapanels næste store rapport. Det værk, der citeres mest og henvises til, når politikere og meningsdannere diskuterer klimaforandringerne.

- Det er stort at være med til. Det er ligesom biblen inden for klimaviden og klimavidenskab. Alle refererer til den, fordi den repræsenterer det største, vigtigste og nyeste viden, siger Mernild.

IPCC - der er en forkortelse for Intergovernmental Panel on Climate Change - er et mellemstatsligt organ under FN, der siden 1988 har udgivet flere statusrapporter om klimaforandringerne. Rapporterne er den ultimative destillation af, hvad forskerne ved om klimaet.

Arbejdet med den sjette IPCC rapport er igang lige nu.

Hårdt at være bevidst om virkeligheden

Sebastian Mernilds rolle er at samle og redigere forskningen for at sammensætte et atlas over de regionale konsekvenser af klimaforandringerne. Et verdenskort over de steder hvor naturen lider mest under ophobningen af drivhusgasser i atmosfæren.

Og det kort ser nedslående ud, mener Mernild.

- Hånden på hjertet, så er jeg meget frustreret. Og det er jeg ikke den eneste, der er. Ikke kun i IPCC-regi men også i arbejdet med Amap (Arctic Monitoring and Assessment Programme, red.) og alle mulige andre rapporter taler vi om, hvor ringe det står til. Der sker ikke en fløjtende fis politisk, og det er da frustrerende.

Seneste AMAP rapport om tilstanden i Arktis kom sidste år. Og den tegnede et billede af en region i voldsom forandring. Konklusionen på målingerne i Arktis var, at klimaforandringerne bliver værre hen mod 2050, end forskerne troede.

Læs også : Ny rapport: Arktis smelter langt hurtigere end ventet

Den tendens blev ikke bare bekræftet men også forstærket så sent som i juni måned i år. Der blev ny forskning offentliggjort i tidsskriftet Nature, der viste, at afsmeltningen af isskjoldet på Antarktis er tredoblet siden 2012.

Læs også : Ny rapport: Antarktis afsmeltning er tredoblet

84 forskere fra hele verden, heriblandt flere danske, står bag en ny undersøgelse ved navn Ice Sheet Mass Balance Inter-Comparison Exercise (IMBIE), som har givet et bedre indblik i iskappernes tilstand, end man tidligere har kunnet opnå.

Og sidste år smeltede der 219 milliarder tons is fra Antarktis, mens vandstanden på den sydlige halvkugle steg langt hurtigere, end forskerne har observeret på noget tidspunkt inden for de sidste 25 år.

Den rapport er bare endnu en i rækken, der tegner et tydeligt billede af nogle poler under pres fra stigende lufttemperaturer.